Pediater aangeval: Veiligheidsmaatskappy help glo nieDr. Anthony (Tony) Allden en sy seun, Ralph. Foto: Facebook Dr. Anthony (Tony) Allden, ŉ bekende pediater van Pretoria, is steeds in ŉ stabiele toestand in die Montana-hospitaal nadat hy Woensdag in die vroeë oggendure by sy huis in Amandasig geskiet is. ŉ Familielid het Donderdag aan Maroela Media gesê Allden (56) gaan vir die volgende 48 uur onder swaar verdowing gehou word. Beeld het Donderdag berig Allden het in sy bed gelê toe sy aanvallers hom in sy nek, bors en maag geskiet het. Die verdagtes het met mediese toerusting, ŉ aktetas, selfoon, handsak en beursie met ŉ onbekende hoeveelheid kontant gevlug. Allden se vrou, Annatjie, het aan die dagblad gesê sy het omstreeks 03:00 wakker geword toe die verdagtes hul glasdeur breek om toegang tot die huis te kry. Sy sê die huis se alarm het afgegaan, maar die veiligheidsmaatskappy ADT, het glo nie dadelik reageer nie. “Wat vreemd is, is dat die alarm nie afgegaan het toe die mans verby die buitesensors geloop het nie,” het Annatjie aan Beeld gesê. “Ons twee honde het ook nie geblaf nie.” Sy vermoed die verdagtes het die sensors op ŉ manier afgeskakel. Die egpaar se 22-jarige seun, Ralph, was tydens die voorval in die huis, maar is nie gewond nie. Annatjie en Ralph het Tony na hul voertuig gedra om hom na die hospitaal te neem. Toe hulle buite kom, het ŉ ADT-voertuig verbygery. Ralph het vir die wag gesê sy pa is geskiet en benodig hulp, maar die wag het glo weggejaag. Mike Kidson, besturende direkteur van ADT se noordelike streek, het aan Beeld gesê hulle is besig met ŉ “noukeurige ondersoek” om te bepaal wat by Allden se huis gebeur het. Niemand is nog teen Donderdag in verband met die voorval in hegtenis geneem nie. Die polisie kan ook nie sê hoeveel verdagtes by die voorval betrokke was nie. Die polisie ondersoek ŉ saak van huisbraak en poging tot moord. Lees ook: PTA-pediater stabiel PTA-pediater tydens huisbraak geskiet – SAPA